Bejaarde pasiënt by staatshospitaal aangerandJP Neethling (71). (Foto: Verskaf) ŉ 71-jarige pasiënt is vroeër die maand deur ŉ sekerheidswag in die gange van die Charlotte Maxeke-hospitaal in Johannesburg aangerand toe hy nie kon slaap nie en besluit het om ŉ draai te loop. JP Neethling, wat in ŉ saal op die sewende verdieping opgeneem is, sê hy was op pad na die hysbak, toe ŉ wag hom van agter af hard aan sy skouer pluk. Die voorval het ongeveer 04:10 gebeur. “Ek het losgeruk en toe klap hy my met die plathand. Daarna het hy my met ŉ vuis in die gesig geslaan. “Hy het vir my geskree ‘go back to your f*****g ward’.” JP Neethling (71) is op 3 Januarie 2023 by die Charlotte Maxeke-hospitaal in Johannesburg aangerand. (Foto: Verskaf) Neethling het verskeie beserings aan sy gesig en arms opgedoen en is deur ŉ ander wag van die vloer af opgetel en na sy kamer teruggedra. Tabudi Madisha, kommunikasiebestuurder by die hospitaal, het die voorval aan Maroela Media bevestig. “Ons veroordeel enige gewelddadige gedrag teenoor lede van die publiek wat ons hospitaal besoek. “Ons het ŉ regstellingsvergadering met mnr. Neethling, ons amptenare en die gekontrakteerde sekerheidsmaatskappy, Mafoko Security, gehou, waar die voorval in fyn besonderhede bespreek is. Die betrokke sekerheidswag is by ons fasiliteit verwyder en hy is voorlopig deur die maatskappy geskors hangende ŉ interne dissiplinêre verhoor.” Mafoko Security wou nie self kommentaar lewer nie. Neethling sê dis onaanvaarbaar dat sulke goed by provinsiale hospitale gebeur. “In die eerste plek is sekerheidswagte nie daar om pasiënte aan te rand of selfs te hanteer nie. Hulle is daar om die hospitaal op te pas en seker te maak mense maak nie droog nie. Ek het nie drooggemaak nie. Ek het bloot gaan stap omdat ek nie met die gesnorkery in die saal kon slaap nie.” Neethling sê die voorval het hom erg getraumatiseer en dat hy nooit weer na dié hospitaal sal terugkeer nie. JP Neethling (71) het beserings aan sy gesig en arms opgedoen. (Foto: Verskaf) “Ek het eintlik toevallig daar beland. Ek ly aan spondilitis [werwelontsteking] en is in die neurologiese eenheid opgeneem nadat ek soontoe verwys is.” Neethling woon in ŉ aftreeoord in Elandsfontein Rail naby Isando en gaan gewoonlik na die Germiston-hospitaal waar hy ook sy kroniese medikasie kry. Hy was dokter toe met ŉ oogprobleem, wat toe eintlik ŉ aar was wat deur ŉ bloedklont versper word. Hy is gevolglik na die neurologiese eenheid by die Charlotte Maxeke-hospitaal verwys. Neethling is vas oortuig dat sy geval nie die eerste van sy soort is nie. “Veiligheidswagte moet behoorlik gekeur word en die regte opleiding kry om met respek teenoor pasiënte op te tree. Pasiënte is daar om behandel en nie mishandel te word nie.” Neethling het ná die voorval ŉ saak van aanranding by die polisie ingedien, wat intussen na die Hillbrow-polisiestasie oorgeplaas is. Dis nie duidelik hoe dié ondersoek tans vorder nie.